Prim-vicepreședintele PNL Rareș Bogdan îi răspunde președintelui USR, Dan Barna, după ce acesta a criticat opțiunea PNL de a a avea candidat propriu pentru primăria Bucureștiului.

„Noi am spus că stăm de vorbă, dar nu ne plac aroganțele. Sfatul meu prietenesc, colegial este să mai lase aroganțele. Din politica românească cel arogant om a fost Adrian Năstase și a ajuns istorie. Eu nu-i doresc să ajungă pe urmele lui Adrian Năstase și să lase aroganțele. Decența și respectul față de combatanți este cea mai bună abordare”, a spus Rareș Bogdan pentru Mediafax.

Prim-vicepreședintele PNL a adăugat că liberalii au dreptul și resursele necesare pentru a avea candidați proprii pentru primăria Capitalei și pentru sectoare.

„Sfatul meu pentru tânărul domn Barna este ca atunci când vorbește de Partidul Național Liberal să se uite exact la câți primari are PNL, la câte orașe codunce PNL, ce primării conduce PNL, să se uite că orașele mari ale României în frunte cu Cluj, Oradea, Timișoara, Alba, Reșița, Ploiești, Suceava, Piatra Nemț, Roman, Botoșani, Târgu Jiu. Și orașe mai mici ca Urlați, Comănești, Sinaia, Sebeș sunt conduse de primari liberali. Cred că PNL a dovedit că are în interiorul său suficiente resurse pentru a avea dreptul să pună candidați pentru cele șase sectoare și pentru Primăria Generală a Capitalei”, a mai spus Rareș Bogdan.

Eurodeputatul PNL a adăugat că scorurile PNL de la ultimele alegeri sunt mai mari decât ale USR și că în comparație cu PNL, USR nu conduce nicio primărie.

„Domnul Barna reprezintă un partid care la ultimele alegeri a luat 12% din câte îmi amintesc. Noi reprezentăm un partid care a câștigat alegerile, care în primul tur a câștigat cu un scor de aproape 40%. La alegerile europarlamentare Partidul Național Liberal a fost primul partid pe țară și a laut un scor de 28%. Domnul Barna reprezintă un partid care a luat 22% sau 23%. PNL are 1.100 de primari, domnul Barna reprezintă un partid care nu are niciun primar”, mai spune acesta.

Rareș Bogdan a mai menționat că USR are destule probleme în teritoriu și că Dan Barna ar trebui să se procupe de partidul său.

„Diferențele de opinie pe care le-au prezentat atât tabăra PLUS cât și tabăra USR, domnul Vlad Voiculescu și domnul Nicușor Dan, arată că PNL a atins cel puțin doi candidați foarte bine plasați în sondajele de opinie. Așa că eu îi spun domnului Barna să se ocupe de USR pentru că au suficiente probleme în teritoriu, să ne spună dacă sunt de dreapta sau de stânga și să lase Partidul Național Liberal să se ocupe de guvernarea României pe care dânșii au refuzat-o și să ne lase să ne facem strategia electorală, care prevede câștigarea primăriei Capitalei cu un candidat propriu și cu șase candidați pe sectoare”, a conchis Rareș Bogdan.

Președintele USR, Dan Barna, a spus că este nevoie de un reprezentant puternic al partidelor de dreapta care să o învingă pe Gabriela Firea.